Röntgenkuvissa perheelle rakkaan lemmikin eturuumiista ja päästä löytyi yli 50 haulia. Vakavien vammojen vuoksi koira jouduttiin lopettamaan.

Jussi Kraemer oli lauantai-iltana yksin kotona lastensa kanssa Leppävirran Saahkarlahdessa, kun perheen rakas Maya-koira kohtasi järkyttävän kohtalon. Illansuussa Kraemer lähti hakemaan koiria tarhasta sisälle. Kun hän otti toista koiraa pannasta kiinni, Maya livahti hänen kainalonsa ali karkuun pihalle.

– Yritin komentaa sitä takaisin sisälle, mutta se ilmeisesti haistoi jotain, kun se on ollut pienpetokoirana. Olin lasten kanssa keskenäni, niin ajattelin, että kohta se tulee takaisin. Vislailin ja huutelin pihalla sitä ja välillä kävin lapsia katsomassa. Siinä meni korkeintaan kaksi tuntia, kun koira tuli takaisin, Kraemer kertaa.

Kotiin tullessaan koira oli voipuneen oloinen, vuoti verta ja ontui etutassuaan. Kraemer otti koiran sisälle ja alkoi putsata sen haavoja.

– Ajattelin, että se on tapellut mäyrän kanssa. Löysin siitä muutaman pistohaavan ja pistin koiran maaten.

Kun reissussa ollut vaimo tuli seuraavana päivänä kotiin, perhe huomasi, että Mayan silmäluomi oli turvonnut. Koira oli edelleen voipuneen oloinen, mutta vammat eivät ulospäin näyttäneet kovin pahoilta.

Omistajat luulivat aluksi, että koira oli joutunut tappeluun villieläimen kanssa. Eläinlääkärin röntgenkuvat paljastivat, että koiran kimppuun olikin käynyt ihminen.­

Kun omistajat veivät koiran maanantaina eläinlääkärin luo, röntgenkuvat paljastivat, että koko sen eturuumis ja pää olivat täynnä haulikon hauleja. Omistaja laski röntgenkuvista, että lemmikissä oli ainakin 53 haulia. Vammat olivat niin vakavat, että ainoa vaihtoehto oli lopettaa koira.

– Sillä oli ilmarinta. Hauleja oli osunut päähän ja molempien silmien takana oli hauli. Toinen silmä oli jo sokeutunut ja eläinlääkäri sanoi, että toinen silmä menee todennäköisesti myös.

Maya-koira oli rotunsa muotovalio ja saavuttanut huimaa menestystä koiranäyttelyissä.­

Kraemer tietää vain, että kello 19–21 välillä jossakin lähellä perheen kotia joku on ampunut koiraa. Hän teki asiasta maanantaina rikosilmoituksen poliisille. Itä-Suomen poliisista vahvistetaan Ilta-Sanomille, että poliisi on vastaanottanut ilmoituksen.

– Tutkinta tulee siirtymään Varkauden poliisille. Tässä vaiheessa näyttää siltä, että rikos on tapahtunut, joten siirrämme jutun alueelliseen tutkintaan, sanoo rikoskomisario Harri Kääpä Itä-Suomen poliisista.

Poliisin mukaan kyseinen tapaus voi täyttää esimerkiksi eläinsuojelurikoksen tai vahingonteon tunnusmerkit.

Rakkaan perheenjäsenen menetys kova paikka etenkin lapsille

Mayalla oli kaulassaan leveä punainen panta. Omistaja epäilee, että kukaan olisi voinut luulla mustaa pystykorvaa sudeksi.

– Kun se tuli kotiin, niin oli sen verran valoisaa, että näin sen ihan selvästi. En usko, että kukaan sitä on pimeydenkään vuoksi ampunut.

Maya ja sen kumppani Garou emäntänsä Kati Kraemerin sylissä.­

Ammuttu koira oli harvinainen kainkoira, joka on moneen kertaan näyttelyissä palkittu muotovalio. Suomessa on Kennelliiton mukaan rekisteröity vain 40 kainkoiraa. 5-vuotias Maya on menestynyt näyttelyissä ulkomaita myöten.

– Se on rahallisestikin tosi arvokas koira, mutta tunnearvo oli tietysti vielä paljon suurempi. Se on ollut emännän ja lasten luotettava sisäkoira ja viimeisen päälle seurakoira. Se nukkui milloin tytön jaloissa tai emännän jaloissa sängyssä.

Kraemerin mukaan Maya ei ole koskaan ollut ihmisiä kohtaan vihainen. Perheen 5-vuotias tyttö on ulkoiluttanut koiraa hihnassa, eikä se yrittänyt koskaan vetää hihnaa pois kädestä.

– Vieraita ihmisiä se on karttanut, eikä ole halunnut mennä lähellekään.

Kiltti Maya oli 5-vuotiaalle Amalialle rakas lemmikki.­

Rakkaan perheenjäsenen menetys onkin ollut kova paikka koko perheelle, erityisesti lapsille.

– Kun 5-vuotias sai kuulla, mitä sille oli käynyt, hän potki seiniä ja raivosi ensimmäisen tunnin. Aika itkuntäytteinen ilta se oli.

Mayalla on vain kaksi pentua ja se oli määrä astuttaa piakkoin uudestaan uroksella.

– Pentujen odottajia oli jonkun verran. He olisivat halunneet nimenomaan tästä koirasta pentuja. Mutta näin ikävällä tavalla loppui tämän koiran elo.